প্রধান মন্ত্রীনা লৈবাক পুম্বদা নুমিৎ ২১নিগী মপুংফাবা লোকদাউন লাউথোকখ্রে

প্রধান মন্ত্রী শ্রী নরেন্দ্র মোদীনা কোবিদ-১৯ লাইচৎবু থিংনবা হোৎনবা অমদা ঙসি অহিং নোংয়াইদগী হৌরগা মথংগী নুমিৎ ২১নিগীদমক লৈবাক পুম্বদা মপুংফানা লোকদাউন তৌনবা লাউথোকখ্রে। লৈবাক্কীদমক তেলেভিজন্দা অখন্নবা ৱা ঙাংবা অমদা প্রধান মন্ত্রীনা হায়খি মদুদি খ্বাইদগী অফবা মখলগী মেদিকেল ফেসিলিতী লৈরিবা লৈবাকশিং অদু ফাওবদসু ভাইরস লাকশিনবা ঙমদ্রি অমদি মসিবু হন্থহন্নবা অমত্তা ঙাইরবা ওপ্সনদি সোসিয়েল দিস্তেন্সিংনি। মহাক্না হায়খি, “ময়াম পুম্নমক্না মসিমসু উবা ফংলি মদুদি মতৌ করম্না মালেমগী খ্বাইদগী চাউখৎপা লৈবাকশিংবু লাইচৎ অসিনা মপুং ফানা উপায় লৈহন্দবা ফাওহল্লি। লৈবাকশিং অসিনা হোৎনদবা নত্তে নত্রগা মখোয়গী নাক্তা রিসোর্সসকী অৱাৎপা লৈবা নত্তে। কোরোনা ভাইরস অসি অদুক্কী মতিক খোংজেল য়াংনা শন্দোরক্লি মদুদি অদুক্কী মতিক শেম-শাদুনসু অমদি হোৎনদুনসু লৈবাকশিং অসিনা ক্রাইসিস অসি মেনেজ তৌবদা অৱাবা ওইরি। হৌখিবা থা অনিদগী লৈবাকশিং অসিদা ওইরক্লিবশিং অসিগী এনালাইসিস অমদি এক্সপার্তশিংগী ৱাফম্না মসি ময়েক শেংহল্লে মদুদি কোরোনা ভাইরসপু ইফেক্তিব ওইনা দিল তৌনবা অমত্তা ঙাইরবা লম্বীদি সোসিয়েল দিস্তেন্সিংনি।” থৌশাদবা মীওইশিংদা চেকশিনৱা ফোংদোক্লদুনা প্রধান মন্ত্রীনা হায়খি মদুদি, “মীওই খরগী থৌশাদবনা, খরগী অরানবা ৱাখল্লোন্না নহাকপু, নহাক্কী অঙাংশিংবু, নহাক্কী অহন-লমনবু, নহাক্কী ইমুং-মনুংবু, নহাক্কী মরূপ-মপাংশিংবু, লৈবাক পুম্ববু মোংফমদা য়ৌহনবা য়াই। করিগুম্বা মসিগী চেকশিন্দবা অসি মখা তানা চত্থরগদি ভারতনা থিগদৌরিবা মমল পাবদা ওইথোক্তবা ওইগনি।” মহাক্না মীয়ামদা হৌখিবা নুমিৎ খরদা লৈবাক্কী তোঙান-তোঙানবা শরুক কয়াদা রাজ্য সরকারশিংনা থম্লিবা লোকদাউনবু পুকচেল শেংনা ইন্নবা তকশিনখি। প্রধান মন্ত্রীনা লাউথোকখি মদুদি ঙসি অহিং নোংয়াইদগী লৈবাক পুম্বদা মপুং ফাবা লোকদাউন লৈরগনি, মীয়াম্বু নুমিৎ ২১নিগীদমক মখোয়-মখোয়গী ময়ুমদগী মপান থোরকপদা মপুং ফানা অথিংবা থম্লগনি। মহাক্না হায়খি মদুদি ৱারেপ অসি হেল্থ সেক্তর এক্সপার্তশিংগী এক্সপরিয়েন্সশিং অমসুং অতোপ্পা লৈবাকশিংগী এক্সপরিয়েন্সশিংদগী লৌখিবনি অমদি ইনফেক্সনগী চেন অসি থুগায়নবা নুমিৎ ২১ দরকার ওই। মহাক্না মখা তাখি মদুদি মসিনা জনতা কার্ফিয়ুদগী থাক খরা হেঙ্গৎকনি অমদি চেকশিনবসু হেনগনি। মহাক্না হায়খি মদুদি ৱারেপ অসি লৈবাক অসিবু অমদি কোরোনা লাইচৎকী মায়োক্তা মসিগী নাগরিক খুদিংমক ঙাক্তুনা থম্নবা মরু ওইরি। প্রধান মন্ত্রীনা শন্দোক্না তাকখি মদুদি করিগুম্বা ফিভম অসি মথংগী চয়োল অহুমদা লাকশিনবা ঙমদ্রগদি লৈবাক অসি চহী ২১ মনিং হনবা য়াই অমদি ইমুং কয়ামরুম মতম পুম্নমক্কী ওইনা মাংখিবা য়াই। মরম অদুনা মহাক্না মীয়ামদা মথংগী নুমিৎ ২১নি অসি মখোয়-মখোয়গী য়ুম মনুংদা লৈনবা তকশিনখি। হায়রিবা লৈবাকশিং অসিনা থেংনরিবা কয়া অসিদগী কোরোনা থেংনবগী থাজবা ফংলি। লৈবাকশিং অসিগী মীওইশিং চয়োল কয়া মখোয়গী য়ুমশিংদগী থোকখিদে। হায়রিবা লৈবাকশিং অসিগী মীওইশিং সরকারগী নিয়মশিং মপুংফানা ইনবদগী হৌজিক লাইচৎ অসি লাকশিনবগী ফিবমদা লৈরে। প্রধান মন্ত্রীনা হায়খি, “ঐখোয়না ঐখোয়গী য়ুমদগী মপান থোক্লোইদবনি। করিগুম্বা ঐখোয়না ঐখোয়গী য়ুমদগী মপান থোক্ত্রবদি ঐখোয় ইশামক কোরোনাদগী কনবা ঙমগনি। মসিগী লাইচৎ অসি শন্দোরকপা ঐখোয়না থিংগদবনি অমসুং লৌনবা অসি থুগাইগদবনি। ঐখোয়না পায়খৎলিবা থবকশিং অসিনা কয়া য়াম্না হন্থহনবা ঙমগদগে হায়বা ফিবম অমদা হৌজিক ভারত লৈরি। হৌজিক অসি থবক খুদিংমক য়াম্না চেকশিনগদবা মতমনি । জান হাই তো জাহান হাই হায়বা অদু নহাক নিংশিংগদবনি।” প্রধান মন্ত্রীনা হায়খি মদুদি লাইচৎ অসিগীদমক কেন্দ্র অমসুং রাজ্য সরকারশিং য়াংনা থবক পায়খৎলি। মীয়ামগী নোংমগী পুন্সিদা খুদোংচাদবা থোকহন্দনবা ঐখোয়না থবক পায়খৎলি। মহাক্না হায়খি মদুদি চংদ্রবা য়াদ্রবা পোৎলমশিং লেপ্তনা ফংহন্নবা ঐখোয়না থবক পায়খৎলে। মতম অসিদা লায়রবশিংগী খ্বাইদগী ৱাবা মতম অমা ওইরে। মহাক্না মখা তাখি মদুদি কেন্দ্র অমসুং রাজ্য সরকার, সিবিল সোসাইতিশিং অমসুং ইন্সতিতুসনশিংনা লায়রবশিংগী অৱাবা কোকহন্নবা থবক পায়খৎলি। শ্রী মোদীনা লাউথোকখি মদুদি সরকারনা কোরোনাভাইরসনা শোকহল্লবা অনাবশিং লায়েংনবা অমসুং মেদিকেলগী মচাকশিং লৈনবা লুপা কোতি লিশিং ১৫ কায়থোক্লে। মহাক্না প্রজাশিংদা অপীল তৌখি মদুদি মসিগী লাইচৎ অসিগী লাইওং অমা হেক্ত করিগুম্বা নঙোন্দা থেংনরবদি, দোক্তরশিং তানদনা হিদাক অমতা নহাক্না চারোইদবনি। মসিগী লুরবা তানফম অসিদা সরকার অমসুং লোকেল ওথোরিতিনা হায়বা নহাক্না ইনগনি হায়বা ঐনা থাজবা থম্লি। নুমিৎ ২১নি অথিংবা থম্বা অসি য়াম্না শাংবা মতম অমনি অমসুং মসি নহাক অমসুং নহাক্কী ইমুংগী য়াইফনবনি। নহাক নশামক অমসুং নহাক্কী নুংশিরবা মীওশিং চেকশিল্লু।